□□□趙載同遊焦湖夜歸作
作者：蕭頴士
朝代：唐

paragraphs: □□將澤國，淜騰迎淮甸。
東江輸大江，別流從此縣。
仙尉俯勝境，輕橈恣遊衍。
自公暇有餘，微尚得所願。
拈引間翰墨，風流盡歡宴。
稍移井邑閑，始悅登眺便。
遙岫逢應接，連塘乍迴轉。
劃然氣象分，萬頃行可見。
波中峰一點，雲際帆千片。
浩歎無端涯，孰知蘊虛變。
往遊信不厭，畢景方未還。
蘭□煙靄裏，延緣蒲稗間。
勢隨風潮遠，心與□□閑。
迴見出浦月，雄光射東關。
悠然蓬壺事，□□□衰顏。
安得傲吏隱，彌年寓茲山。